KOMMISSIONENS BESLUTNING af 2. februar 1995 om ændring af Rådets syvende beslutning 85/355/EØF om ligestilling af markinspektioner af arealer til formering af udsæd i tredjelande og af Rådets syvende beslutning 85/356/EØF om ligestilling af frø produceret i tredjelande (95/20/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/400/EØF af 14. juni 1966 om handel med bederoefrø (1), senest ændret ved direktiv 90/654/EØF (2),

under henvisning til Rådets direktiv 66/401/EØF af 14. juni 1966 om handel med frø af foderplanter (3), senest ændret ved Kommissionens direktiv 92/19/EØF (4),

under henvisning til Rådets direktiv 66/402/EØF af 14. juni 1966 om handel med såsæd (5), senest ændret ved Kommissionens direktiv 93/2/EØF (6),

under henvisning til Rådets syvende beslutning 85/355/EØF af 27. juni 1985 om ligestilling af markinspektioner af arealer til formering af udsæd i tredjelande (7), senest ændret ved Kommissionens beslutning 94/21/EF (8), særlig artikel 2,

under henvisning til Rådets syvende beslutning 85/356/EØF af 27. juni 1985 om ligestilling af frø produceret i tredjelande (9), senest ændret ved beslutning 94/21/EF (10), særlig artikel 4, og

ud fra følgende betragtninger:

Ved beslutning 85/355/EØF konstaterede Rådet, at markinspektionerne af arealer til formering af udsæd af visse arter i nogle tredjelande opfylder betingelserne i fællesskabsdirektiverne;

ved beslutning 85/356/EØF konstaterede Rådet, at frø af visse arter høstet i nogle tredjelande er ligestillet med tilsvarende frø høstet i Fællesskabet;

for nogle arters vedkommende gælder disse konstateringer også for Chile og New Zealand;

en undersøgelse af reglerne og deres anvendelse i Chile har vist, at de foreskrevne markinspektioner, for så vidt angår sorghum, opfylder de betingelser, der er fastsat i bilag I til direktiv 66/402/EØF, og at de betingelser, som de høstede og kontrollerede frø er undergivet, frembyder de samme garantier med hensyn til frøets egenskaber, identitet, undersøgelse, mærkning og kontrol som de betingelser, der gælder for tilsvarende frø, der er høstet og kontrolleret i Fællesskabet;

for Chiles vedkommende bør arterne foderært og sojabønne, der blev indsat i beslutning 85/355/EØF og 85/356/EØF ved Kommissionens beslutning 89/124/EØF (11) og derefter fjernet, nu genindføres;

en undersøgelse af reglerne og deres anvendelse i New Zealand har vist, at de foreskrevne markinspektioner, for så vidt angår foderroer, opfylder de betingelser, der er fastsat i bilag I til direktiv 66/400/EØF, og at de betingelser, som de der høstede og kontrollerede frø er undergivet, frembyder de samme garantier med hensyn til frøets egenskaber, identitet, undersøgelse, mærkning og kontrol som de betingelser, der gælder for tilsvarende frø, der er høstet og kontrolleret i Fællesskabet;

der bør derfor foretages en tilsvarende udvidelse af den nuværende ligestilling for Chile og New Zealand;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Tabellen i del I, nr. 2, i bilaget til beslutning 85/355/EØF ændres i overensstemmelse med bilag I.

Artikel 2

Tabellen i del I, nr. 2, i bilaget til beslutning 85/356/EØF ændres i overensstemmelse med bilag II.

Artikel 3

Denne beslutning er rettet til medlemsstaterne.

Udfærdiget i Bruxelles, den 2. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. 125 af 11. 7. 1966, s. 2290/66.

(2) EFT nr. L 353 af 17. 12. 1990, s. 48.

(3) EFT nr. 125 af 11. 7. 1966, s. 2298/66.

(4) EFT nr. L 104 af 22. 4. 1992, s. 61.

(5) EFT nr. 125 af 11. 7. 1966, s. 2309/66.

(6) EFT nr. L 54 af 5. 3. 1993, s. 20.

(7) EFT nr. L 195 af 26. 7. 1985, s. 1.

(8) EFT nr. L 16 af 19. 1. 1994, s. 16.

(9) EFT nr. L 195 af 26. 7. 1985, s. 20.

(10) EFT nr. L 16 af 19. 1. 1994, s. 16.

(11) EFT nr. L 46 af 18. 2. 1989, s. 30.

BILAG I

1. I afsnittet vedrørende Chile, kolonne 3, indsættes »Pisum sativum (partim)« efter »Medicago sativa«, »Glycine max« foran »Helianthus annuus« og »Sorghum bicolor« efter »Hordeum vulgare«.

2. I afsnittet vedrørende New Zealand, kolonne 3, udgår fodnote 1, i forbindelse med »Beta vulgaris«.

BILAG II

1. I afsnittet vedrørende Chile, kolonne 3, indsættes »Pisum sativum (partim)« efter »Medicago sativa«, »Glycine max« foran »Helianthus annuus« og »Sorghum bicolor« efter »Hordeum vulgare«.

2. I afsnittet vedrørende New Zealand, kolonne 3, udgår fodnote 1, i forbindelse med »Beta vulgaris«.